Els municipis del Parc Natural del Túria prioritzen la neteja i la seguretat per a la reconstrucció del riu
14 de març de 2025

· L'Ajuntament de Manises, junt amb altres consistoris, es reuneix amb el Govern d'Espanya per a treballar en la recuperació conjunta i coordinada de l’entorn del riu Túria

Manises, 14 de març de 2025.- L'alcalde de Manises, Javier Mansilla, juntament amb el regidor de Medi Ambient, Rafael Mercader, i el regidor d'Urbanisme, Guillermo Martínez, s'han reunit aquest divendres amb el Comissionat per a la reconstrucció i reparació dels danys provocats per la DANA del Govern central, José María Ángel, i amb el secretari d'Estat de Política Territorial, Arcadi España, per a abordar de manera conjunta i coordinada amb altres municipis diferents assumptes sobre la neteja i la recuperació de l'entorn del llit del riu Túria, molt afectat després de la tragèdia del 29 d'octubre.

L'alcalde de Manises, Javier Mansilla, ha destacat, després de la reunió celebrada a l'Ajuntament de Riba-roja de Túria, que "és fonamental centrar-se en solucionar les dificultats detectades com són els problemes de connectivitat amb les zones del riu Túria que han patit més danys per a netejar-les amb seguretat o les qüestions de la titularitat dels terrenys i, després, posar en marxa en la major brevetat possible les tasques adequades per a la reconstrucció del nostre pulmó verd, que és el Parc Natural del Túria".

En la trobada, a més de l'Ajuntament de Manises i el de Riba-roja de Túria, també han participat representants del Parc Natural del Túria, la Generalitat Valenciana, la Confederació Hidrogràfica del Xúquer i el Col·legi de Biòlegs de la Comunitat Valenciana, així com alcaldes, alcaldesses, regidors i personal tècnic dels consistoris de Vilamarxant, Pedralba, Paterna, Quart de Poblet i l'Eliana.

Així, durant aquesta primera reunió de treball s'han posat en comú les necessitats dels municipis afectats, ateses les possibles actuacions en el llit del riu Túria i en el seu entorn que, durant la DANA, va experimentar fortes crescudes de cabal que van provocar importants danys en els màrgens del riu, amb destrucció d'infrahabitatges, arrossegaments de materials, acumulació de llots o deixalles, afectació d'infraestructures, com ara séquies, passarel·les, vials o passos. De cara a l'època estival, els municipis pretenen prohibir de manera conjunta el bany en el riu Túria per qüestions de seguretat, ja que encara no s'ha pogut intervindre-hi. Es preveu que, aproximadament, en dos setmanes es realitze una nova reunió per a tancar els detalls de les accions que s'han d'executar amb major celeritat.

Trobada “molt productiva”

Per part seua, el secretari d'Estat de Política Territorial, Arcadi España, ha qualificat la trobada de “molt productiva” i ha emplaçat les persones assistents a tornar a reunir-se “per a fer seguiment dels compromisos assumits”. “Tenim un gran objectiu compartit, que és accelerar el procés de neteja del riu i, després, impulsar una reconstrucció coordinada, sempre escoltant els municipis”, ha subratllat el secretari d'Estat de Política Territorial, qui ha afegit que “com més prompte millor gaudisquen els veïns i veïnes del seu parc natural, abans podrem parlar de recuperació”.